“เทเรซา เมย์”ไม่หวั่นพลาดเสียงข้างมากในสภา เดินหน้าเจรจาBrexitตามเดิม
"เทเรซา เมย์" ไม่หวั่นพลาดเสียงข้างมากในสภา เดินหน้าเจรจา Brexit ตามกำหนด 19 มิ.ย.นี้
14 มิ.ย. 2560

นางเทเรซา เมย์ นายกรัฐมนตรีอังกฤษ ยืนยันว่า การเจรจาเพื่อเริ่มต้นกระบวนการแยกตัวออกจากสหภาพยุโรป (Brexit) จะยังคงดำเนินต่อไปตามกำหนดเดิม
ในระหว่างการเดินทางเยือนฝรั่งเศสเพื่อเข้าพบนายเอมมานูเอล มาครอง ที่ทำเนียบประธานาธิบดีเอลิเซ่ ปาเรส นางเมย์ได้ยืนยันว่า “การเจรจาเรื่อง Brexit จะยังดำเนินต่อไปตามกำหนดการเดิม โดยอังกฤษจะเริ่มการเจรจากับสหภาพยุโรปอย่างเป็นทางการในสัปดาห์หน้า” หลังจากที่หลายฝ่ายวิตกกังวลว่า การเจรจาอาจล่าช้าออกไป เนื่องจากพรรคอนุรักษ์นิยมไม่สามารถครองเสียงข้างมากในสภาสามัญชน
นางเมย์กล่าวว่า “เราจะสร้างข้อตกลงที่ให้ประโยชน์กับทั้งอังกฤษและอีก 27 ประเทศในเครือสหภาพยุโรป”
ขณะที่นายมาครองกล่าวว่า การเจรจาเพื่อแยกตัวออกจากสหภาพยุโรปจะเริ่มต้นขึ้นในเร็วๆนี้ เช่นเดียวกับความสัมพันธ์ของอังกฤษที่จะมีการเปลี่ยนแปลงไปในอนาคต
อย่างไรก็ตาม นายมาครองได้ย้ำกับทุกฝ่ายว่า เมื่อการเจรจาเริ่มต้นขึ้น ก็คงไม่สามารถถอยหลังกลับไปได้อีกแล้ว
อนึ่ง อังกฤษมีกำหนดเจรจาประเด็น Brexit กับสหภาพยุโรปในวันจันทร์ที่ 19 มิ.ย.นี้